Title: ประกาศกรมการจัดหางาน เรื่อง กำหนดประเภทของคนต่างด้าวที่ผู้จ้างคนต่างด้าวทำงานได้รับยกเว้นไม่ต้องแจ้งการจ้างคนต่างด้าว

ประกาศกรมการจัดหางาน
เรื่อง
กำหนดประเภทของคนต่างด้าวที่ผู้จ้างคนต่างด้าวทำงานได้รับยกเว้นไม่ต้องแจ้งการจ้างคนต่างด้าว[๑]

โดยที่พระราชกำหนดการบริหารจัดการการทำงานของคนต่างด้าว
พ.ศ. ๒๕๖๐ ซึ่งแก้ไขเพิ่มเติมโดยพระราชกำหนดการบริหารจัดการการทำงานของคนต่างด้าว
(ฉบับที่ ๒) พ.ศ. ๒๕๖๑ มาตรา ๑๓ กำหนดให้ผู้จ้างคนต่างด้าวเข้าทำงานมีหน้าที่ต้องแจ้งให้นายทะเบียนทราบชื่อและสัญชาติของคนต่างด้าว และลักษณะงานที่ให้ทำภายในสิบห้าวันนับแต่วันที่จ้าง
และเมื่อคนต่างด้าวนั้นออกจากงานให้แจ้งให้นายทะเบียนทราบภายในสิบห้าวันนับแต่วันที่คนต่างด้าวออกจากงาน
พร้อมทั้งระบุเหตุแห่งการออกจากงานของคนต่างด้าว
โดยให้อธิบดีกรมการจัดหางานประกาศกำหนดประเภทของคนต่างด้าวที่ผู้จ้างคนต่างด้าวทำงานไม่ต้องแจ้งการจ้างคนต่างด้าวให้นายทะเบียนทราบเพื่อยกเว้นการดำเนินการดังกล่าวแก่คนต่างด้าวบางประเภทได้
ประกอบกับมาตรา ๖๒ กำหนดให้หน่วยงานที่รับผิดชอบตามกฎหมายว่าด้วยส่งเสริมการลงทุน
กฎหมายว่าด้วยการปิโตรเลียม หรือกฎหมายอื่น
เป็นผู้แจ้งการอนุญาตให้คนต่างด้าวเข้ามาทำงานในราชอาณาจักรตามกฎหมายดังกล่าวต่อนายทะเบียน

อาศัยอำนาจตามความในมาตรา ๑๓
วรรคสอง แห่งพระราชกำหนดการบริหารจัดการการทำงานของคนต่างด้าว พ.ศ. ๒๕๖๐
ซึ่งแก้ไขเพิ่มเติมโดยพระราชกำหนดการบริหารจัดการการทำงานของคนต่างด้าว (ฉบับที่
๒) พ.ศ. ๒๕๖๑ อธิบดีกรมการจัดหางานจึงออกประกาศไว้ ดังต่อไปนี้

ข้อ ๑  ประกาศนี้ให้ใช้บังคับตั้งแต่วันถัดจากวันประกาศเป็นต้นไป

ข้อ ๒  ให้คนต่างด้าวซึ่งได้รับอนุญาตให้เข้ามาทำงานในราชอาณาจักรกับผู้จ้างตามกฎหมายว่าด้วยส่งเสริมการลงทุน
กฎหมายว่าด้วยการปิโตรเลียม หรือกฎหมายอื่น ตามมาตรา ๖๒
แห่งพระราชกำหนดการบริหารจัดการการทำงานของคนต่างด้าว พ.ศ. ๒๕๖๐
ซึ่งแก้ไขเพิ่มเติมโดยพระราชกำหนดการบริหารจัดการการทำงานของคนต่างด้าว (ฉบับที่
๒) พ.ศ. ๒๕๖๑
เป็นคนต่างด้าวที่ผู้จ้างคนต่างด้าวทำงานนั้นได้รับยกเว้นไม่ต้องแจ้งการจ้างคนต่างด้าวตามมาตรา
๑๓ วรรคหนึ่ง แห่งพระราชกำหนดนี้

ประกาศ
ณ วันที่ ๙ พฤษภาคม พ.ศ. ๒๕๖๑
อนุรักษ์
 ทศรัตน์
อธิบดีกรมการจัดหางาน

พิมพ์มาดา/จัดทำ
๑๘
มิถุนายน ๒๕๖๑

[๑]
ราชกิจจานุเบกษา เล่ม ๑๓๕/ตอนพิเศษ ๑๐๘ ง/หน้า ๓/๑๑ พฤษภาคม ๒๕๖๑